**Gunhild Anker Stordalen** (født **Melhus**; 15. januar 1979) er en norsk lege og miljøvernforkjemper. Hun er engasjert i klimaendringsspørsmål, helse og dyrevelferd. Hun var gift med Petter Stordalen fra 2010 til 2019. Sammen grunnla de The Stordalen Foundation i 2011.

Ved siden av stillingen som grunnlegger og president i EAT Foundation sitter hun også i styret i flere andre organisasjoner som GreeNudge og Nordic Choice Hotels Group. I oktober 2014 ble hun rammet av sykdommen systemisk sklerose.

Gunhild hevder selv hun vokste opp i et antimaterialistisk og pasifistisk hjem og hun ble, allerede i ung alder, svært opptatt av miljøspørsmål.

Hun er cand.med. fra Universitetet i Oslo i 2007. I studietiden arbeidet Gunhild med seksual- og samlivsundervisning for ungdom gjennom Medisinernes Seksualopplysning i tillegg til at hun bisto som ekspertkommentator i NRK P3s program *Juntafil*. Stordalen arbeidet også som modell i studietiden.

I 2010 forsvarte hun sin doktoravhandling innen patologi og ortopedi *Molecular Studies on Bone With Focus on Fracture Healing in Experimental Osteoporosis*. Hennes faglige forfatterskap omfatter pr. 2013 fem artikler.

The Stordalen Foundation
------------------------

The Stordalen Foundation støtter organisasjoner som jobber innenfor helse, utvikling, dyrevelferd og beskyttelse av miljøet; gjennom fire hovedområder: 

* The Rainforest Foundation
* Zero Emission Resource Organization (ZERO)
* European Climate Foundation
* GreeNudge.

EAT Foundation
--------------

I 2013 grunnla Stordalen EAT Initiative med ideen om å transformere det globale systemet for matproduksjon for å sikre den voksende befolkningen tilgang til sunn, næringsrik mat produsert på en bærekraftig måte.

I mars 2016 grunnla hun sammen med Wellcome Trust, Stordalen Foundation og Stockholm Resilience Center organisasjonen EAT Foundation.

Utmerkelser og styreverv
------------------------

I 2012 ble Gunhild kåret til den yngste kvinnen på Kapitals årlige liste over de 100 mest innflytelsesrike kvinnene i Norge. Hun fikk Fredrikkeprisen, Norske Kvinners Sanitetsforenings hederspris, i 2016.

I tillegg til å være grunnlegger og president i EAT Foundation, er hun også grunnlegger og styreleder i den miljøorienterte organisasjonen GreeNudge. Gunhild sitter i flere styrer, blant annet i Nordic Choice Hotels Group, Scaling Up Nutrition (SUN), Movement Lead Group, World Economic Forum's Global Future Council, ECOHZ Renewable Energy Foundation, BT Group's Committee for Sustainable and Responsible Business, klimainitiativet DrawDown og det internasjonale styret for Stockholm Resilience Center.

Referanser
----------

1. ↑  «Gunhild Stordalen alvorlig syk - kjemper for livet». *VG*. 21. november 2014. Besøkt 10. mai 2015.
2. ↑  Redaksjonen (20. november 2010). «Profil: Gunhild Melhus». *Norwegian Climate Network*. Besøkt 11. september 2011.
3. ↑  Pål Hoveng Plassen (20. mars 2002). «Unormal Lørdagsjobb». *Universitas*. Besøkt 11. september 2011.
4. ↑  Marcus Husby (5. februar 2007). «Stordalens modellkjæreste». *Se&Hør*. Arkivert fra originalen 29. mars 2012. Besøkt 13. september 2011.  «Arkivert kopi». Arkivert fra originalen 29. mars 2012. Besøkt 26. september 2011.
5. ↑
6. ↑  Hessle, Lovisa; Stordalen, Gunhild A.; Wenglén, Christina; Petzold, Christiane; Tanner, Elizabeth K.; Brorson, Sverre-Henning; Baekkevold, Espen S.; Önnerfjord, Patrik; Reinholt, Finn P. (3. juni 2013). «The Skeletal Phenotype of Chondroadherin Deficient Mice». *PLOS ONE*. 6 **(engelsk)**. 8: e63080. ISSN 1932-6203. PMC 3670915 Åpent tilgjengelig. PMID 23755099. doi:10.1371/journal.pone.0063080. Besøkt 29. mai 2018. CS1-vedlikehold: PMC-format (link)
7. ↑  Storrønningen, Arne. «På den grønne gren - Framtiden.no». *Framtiden.no*. Arkivert fra originalen 7. mai 2021. Besøkt 11. desember 2017.
8. ↑  Hegnar.no. «Svir av 25 mill. i året på miljø - hegnar.no» **(norsk)**. Arkivert fra originalen 12. mai 2011. Besøkt 11. desember 2017.
9. 1 2  «Dr. Gunhild Stordalen | EAT». *EAT* **(engelsk)**. Arkivert fra originalen 12. desember 2017. Besøkt 11. desember 2017.
10. ↑  «Pressmeddelanden | EAT Foundation» **(svensk)**. Arkivert fra originalen 11. desember 2017. Besøkt 11. desember 2017.
11. ↑  «Hederspris til Gunhild Stordalen». *aftenposten.no*. 27. februar 2017. Besøkt 9. juli 2017.

Eksterne lenker
---------------

* (en) Gunhild Stordalen – kategori av bilder, video eller lyd på Commons Rediger på Wikidata
* (en) Gunhild A. Stordalen på Internet Movie Database Rediger på Wikidata
* (no) Intervju med *God kveld Norge* (2022)

|  |  |
| --- | --- |
| Oppslagsverk/autoritetsdata | Geni **·** VIAF
 |